जम्मू-कश्मीर में लश्कर के दो आतंकवादी ढेर  
जम्मू एवं कश्मीर के पूंछ जिले में सेना और पुलिस की संयुक्त कार्रवाई में लश्कर-ए-तैयबा के एक शीर्ष कमांडर सहित दो आतंकवादी मारे गए।
जम्मू एवं कश्मीर के पूंछ जिले में सेना और पुलिस की संयुक्त कार्रवाई में लश्कर-ए-तैयबा के एक शीर्ष कमांडर सहित दो आतंकवादी मारे गए। यह मुठभेड़ रविवार तड़के हुई।  जम्मू से लगभग 220 किलोमीटर दूर पूंछ जिले के सुरनकोट के दारसंगला इलाके में सेना और पुलिस की टीम ने गुप्त सूचना के आधार पर आतंकवादियों के एक ठिकाने पर संयुक्त कार्रवाई को अंजाम दिया।   एक पुलिस अधिकारी ने बताया, "मरने वालों में एक लश्कर का डिवीजनल कमांडर पाकिस्तान निवासी अबू उस्मान है।"  वरिष्ठ पुलिस अधिकारी ने बताया कि इस आतंकवादी के मारे जाने से जम्मू क्षेत्र में लश्कर की गतिविधियों को धक्का लगेगा।  पुलिस ने शुक्रवार को किश्तवाड़ में लश्कर के दो आतंकवादियों को मार गिराया था।  पुलिस का दावा है कि जम्मू क्षेत्र के तीन पहाड़ी जिलों किश्तवाड़, डोडा और रामबन से लश्कर-ए-तैयबा का सफाया कर दिया गया है।